**Like like είσαι ‘δω;**

Μια φορά κι ένα καιρό, η γιαγιά μας έλεγε παραμύθια για να μας πάρει ο ύπνος. Σ’ αυτόν τον καιρό όμως, τα παραμύθια που προσπαθούν να μας κοιμίσουν, τελικά μας κρατάνε και μας κάνουν «ξύπνιους».

Έτσι λοιπόν, βαθιά σε ένα καταπράσινο δάσος, σε μια όμορφη στάνη, ζούσε η κατσίκα Miss Enter με τα επτά μικρά της κατσικάκια. Όλη μέρα η Miss Enter μαζί με το κοπάδι βοσκούσε για να έχουν τα κατσικάκια της φρέσκο γάλα, όταν εκείνη θα επέστρεφε στο σπίτι το βράδυ κουρασμένη. Η δουλειά της ήταν πολύ σημαντική, αφού έπρεπε να τραγουδάει στο κοπάδι όλη την ημέρα. Μ’ αυτό τον τρόπο οι κατσίκες έβοσκαν πιο ευχάριστα, το γάλα γινόταν πιο νόστιμο, με αποτέλεσμα το τυρί του κοπαδιού να είναι το καλύτερο από όλα τα τυριά του δάσους. Και φυσικά γι’ αυτό υπεύθυνη ήταν η Miss Enter. Όλη την ημέρα το βελούδινο βέλασμά της, -συγνώμη το τραγούδι της εννοούμε- αντηχούσε στις πλαγιές. Και όλα τα ζώα του δάσους παρατούσαν ό,τι δουλειά είχαν, μόνο και μόνο για να την ακούσουν και να απολαύσουν τη φωνή και το τραγούδι της.

***Η πιο καλή κατσίκα είμαι ’γω***

***γιατί με κέφι όλο τραγουδώ.***

***Κι όλοι μου λέν κατσίκα μ τι ’σαι συ***

***γλυκιά κατσίκα φτιάξε μας τυρί. Μπεεεεε!!!***

Τα κατσικάκια όλη την ημέρα, έμεναν στο σπίτι κλειδομανταλωμένα, γιατί πολλοί ήταν εκείνοι που προσπαθούσαν να τους κάνουν κακό και η περιοχή ήταν επικίνδυνη. Και όπως όλοι γνωρίζουμε, ένα δάσος κρύβει πολλούς και άγνωστους κινδύνους. Όμως η μαμά κατσίκα, για να περνάει ευχάριστα η μέρα τους, είχε αγοράσει σε κάθε κατσικάκι από ένα laptop. Έτσι τα κατσικάκια σερφάρανε και μιλούσανε με τους φίλους τους όλη μέρα, είχαν λογαριασμό στο facebook, Twitter, και skype και η Miss Enter είχε το κεφάλι της ήσυχο.

Η Miss Enter όταν γύριζε το βράδυ κουρασμένη, τάιζε τα κατσικάκια της και τα έβαζε για ύπνο. Ήταν η μόνη ώρα που μπορούσε κι αυτή να ξεκουραστεί. Να ανοίξει το λάπτοπ της, να σερφάρει στο internet και να μιλήσει με τις φιλενάδες της πέρα στα μακρινά λιβάδια.

Εκείνο το βράδυ την περίμενε μια μεγάλη έκπληξη. Άλλωστε η φίλη της Λίτσα-κατσίκα που όλη μέρα διάβαζε τα ζώδια στο internet, την είχε προειδοποιήσει:

***«*Miss Enter *σήμερα είναι η τυχερή σου μέρα. Θα γνωρίσεις τον ομορφότερο τράγο της ζωής σου. Τα άστρα είναι με το μέρος σου..»***

Μόλις άνοιξε τον υπολογιστή της και πέρασε τον κωδικό της στο λογαριασμό του facebook, ένας πανέμορφος τράγος της είχε κάνει add.

Η έκπληξη αλλά και η χαρά της ήταν μεγάλη.

***«Ω θεέ μου τι κούκλος τράγος είναι αυτός;;;.»***

Το όνομά του ήταν Mr Virus. Εντάξει δεν πολυκατάλαβε τη σημασία του αλλά όλοι οι φίλοι της έχουν ψευδώνυμο στο facebook. Κι αυτή άλλωστε, είχε δώσει ψεύτικο όνομα. Ήταν επίσης και στα greeklis. Που να ψάχνει βραδιάτικα να μεταφράζει… Έτσι χωρίς δεύτερη σκέψη του έκανε add. Δεν μπορούσε να χάσει τέτοια ευκαιρία.

Αμέσως ακούστηκε το γνωστό γγγλοούππππ και το παράθυρο με το μήνυμα του Mr Virus άνοιξε αμέσως..

***«Καλησπέρα σας ωραία μου κυρία… Είστε η πιο όμορφη κατσίκα που έχω γνωρίσει. Η φωτογραφία του προφίλ σας, σας κολακεύει τόσο πολύ!!! Που μένετε; Με τι ασχολείστε στον ελεύθερο χρόνο σας; Πως σας λένε; Είστε παντρεμένη; Έχετε παιδιά;»***

Η κατσίκα έχασε τα λογικά της από τη συγκίνηση. Δεν το περίμενε.

***«Μα πως είναι δυνατόν, ένας τόσο όμορφος τράγος να μου ζητήσει να γίνω φίλη του… υπάρχουν τόσες και τόσες κατσίκες στο κοπάδι μου και στα γύρω κοπάδια. Γιατί διάλεξε εμένα; Τελικά μάλλον, είμαι ακόμα όμορφη και ελκυστική για τους τράγους της περιοχής».***

Χωρίς να χάσει λεπτό, η κεραυνοβολημένη κατσίκα του απάντησε. Του είπε τα πάντα για τη ζωή της. Που ζει, πόσα παιδιά έχει, πως περνά η μέρα της στο λιβάδι, ότι ο σύζυγος τράγος είχε εξαφανιστεί. Το αφεντικό της, της είπε πως πριν πολύ καιρό τον είχε σε δείπνο, αλλά από τότε δεν ξαναγύρισε. Δε γνώριζε το γιατί, δεν είχε πολυκαταλάβει κιόλας τι της είπε ο βοσκός, αλλά τι σημασία είχε τώρα!!! Ένας καινούριος τράγος χτυπούσε την πόρτα της καρδιά της….

Κάθε μέρα περίμενε πως και πώς να βραδιάσει, να γυρίσει σπίτι και να μιλήσει με τον καινούριο της φίλο. Όλη μέρα τραγουδούσε τα πιο ερωτικά και καψούρικα τραγούδια, που ήξερε, είχε αρχίσει να τον σκέφτεται συνέχεια, να χάνει τον ύπνο της, να μην είναι συνεπής στις υποχρεώσεις της. Είχε αρχίσει να ερωτεύεται μια φωτογραφία, ένα άγνωστο τράγο. Το ρεπερτόριό της άλλαξε. Το επίπεδό της έπεσε. Το γύρισε πολύ απότομα με αποτέλεσμα το κοπάδι να σοκαριστεί. Ακούγονταν άγνωστα τραγούδια για τα ζώα. Όπως το…

***Σ’ έχω κάνει Θεό μια φορά να σε βρω,***

***να σου πω σ’ αγαπώ, γύρνα πίσω.. Μπεεεεεεε***

Ή εκείνο το περίεργο που κυκλοφορούσε τελευταία στο ιντερνετ:

**Στην υγειά της αχάριστης που δεν άξιζε τόσο**

**και μπορούσα για χάρη της τη ζωή μου να δώσω. Μπεεεεε**

Η Miss Enter δεν μπορούσε να συγκεντρωθεί στη δουλειά της. Το γάλα από το κοπάδι άρχισε να ξινίζει, η γεύση του ήταν διαφορετική. Δεν μπορούσαν πλέον να φτιάξουν τυρί. Και η αιτία ήταν ένας ανεκπλήρωτος έρωτας. Ένας ηλεκτρονικός και ψεύτικος έρωτας.

Όμως τα πράγματα δεν ήταν καθόλου έτσι. Ο Mr Virus δεν ήταν ο όμορφος, άσπρος, δυνατός τράγος που είχε παρουσιαστεί στην κατσίκα και στους χιλιάδες φίλους που είχε, αλλά ο λύκος του διπλανού λιβαδιού, που εμφανιζόταν πάντα μεταμφιεσμένος, είχε ψεύτικο όνομα και ψεύτικο λογαριασμό. Μ’ αυτόν τον τρόπο πλησίαζε τα αθώα θύματα του δάσους. Κατσικάκια, γουρουνάκια, ελαφάκια, λαγουδάκια και γενικά ότι πιο αθώο πλάσμα μεγάλωνε και κυκλοφορούσε στο όμορφο αλλά πάντα επικίνδυνο δάσος.

Πάντα φορούσε μάσκα στις συνομιλίες του. Βλέπετε δεν είχε μόνο λογαριασμό στο facebook ή e-mail, αλλά είχε και skype και twitter. Είχε επιλέξει μια αθώα μορφή και μ’ αυτή παραπλανούσε τα θύματά του. Πίσω από τη μάσκα κρύβονταν ο τρόμος, η απειλή, ο φόβος και ο κίνδυνος. Γιατί η απόσταση αφήνει την εντύπωση, πως όλα είναι όπως τα έχουμε φανταστεί: Πως δεν υπάρχουν προβλήματα, δεν υπάρχουν κίνδυνοι, πως όλα συμβαίνουν στους γύρω μας και ποτέ δε θα συμβούν σε μας τους ίδιους.

Το σπίτι του Mr Virus ήταν ένα τεράστιο τεχνολογικό εργαστήριο στην κουφάλα μιας γέρικης βαλανιδιάς που κανείς δεν μπορούσε να πλησιάσει. Παντού υπήρχαν συρματοπλέγματα, εξωτερικές κάμερες και μέσα στο σπίτι υπολογιστές, σκληροί δίσκοι, και κεραίες που του εξασφάλιζαν ασφάλεια και σιγουριά. Και φυσικά στη γέρικη βαλανιδιά είχε σήμα καμπάνα, για να μπορεί να επικοινωνεί ακόμα και στις πιο απόμακρες χαράδρες του δάσους. Κανείς από τους χιλιάδες φίλους του, δεν μπορούσε να τον υποπτευθεί. Κανείς δεν μπορούσε να φανταστεί ότι σκοπός του δεν ήταν η διασκέδαση, η ενημέρωση και οι γνώσεις. Άλλωστε δήλωνε χορτοφάγος τόσο στην καθημερινή του ζωή όσο και στις συνομιλίες του στο chat με τους δήθεν φίλους του. Επίσης δήλωνε λάτρης των θεαμάτων, της σοβαρής μουσικής, του διαβάσματος και των ταξιδιών. Κανείς δεν μπορούσε να υποπτευθεί τη διπλή ζωή του. Το ηλεκτρονικό ψάρεμα θυμάτων ήταν τελικά το χόμπι του και η κύρια απασχόλησή του. Σκοπός του ήταν να εξασφαλίσει την πιο νόστιμη και τρυφερή τροφή απ΄ όλους τους υπόλοιπους λύκους. Είχε ανακαλύψει τον πιο απλό τρόπο, την πιο σύντομη διαδρομή που υπάρχει στην αναζήτηση παράνομης και εύκολης λείας και τροφής.

Οι συνομιλίες του ήταν πάντα αθώες, σοβαρές, προσεγμένες και μετρημένες:

***«Πώς είστε, πως ήταν η μέρα σας, τι βιβλία διαβάζετε, ποια τα χόμπι σας, σε τι μπορώ να σας φανώ χρήσιμος»***

και άλλες παρόμοιες ερωτήσεις που κανείς δεν μπορούσε να υποψιαστεί ότι κρύβανε κινδύνους. Το σημαντικότερο ήταν ότι οι ερωτήσεις του κέρδιζαν πολύ εύκολα την εμπιστοσύνη των συνομιλητών του.

Πολύ γρήγορα η Miss Enter διαπίστωσε ότι τα κατσικάκια είχαν κάνει to Mr Virus φίλο τους. Και χάρηκε πολύ, που τα παιδιά της είχαν φίλο τον πιο όμορφο τράγο που είχε γνωρίσει. Και που ξέρεις; Ίσως κάποια στιγμή γίνει πατέρας τους.

Πράγματι έτσι ήταν τα πράγματα. Το επόμενο πονηρό βήμα του Mr Virus ήταν να κάνει φίλους του και τα επτά μικρά και αθώα κατσικάκια. Και δεν άργησε να συμβεί και αυτό. Την πρώτη μέρα κιόλας, έξι από τα επτά κατσικάκια του έκαναν add. Έτσι λοιπόν, άρχισε να καταστρώνει σχέδια εξόντωσης των μικρών και αθώων κατσικιών. Δεν τον απασχόλησε καθόλου το γεγονός ότι το έβδομο δεν τον έκανε φίλο του**. «Σιγά σιγά θα το κερδίσω κι αυτό» έλεγε. «Πρέπει όλα να βρεθούν στην κοιλιά μου, το συντομότερο δυνατόν».**

Το έβδομο όμως κατσικάκι, ο Χακεράκης ήταν πολύ προσεκτικό στις παρέες του και στις συνομιλίες του. Δεν έκανε add σε οποιονδήποτε. Μόνο όσους γνώριζε πολύ καλά. Οι περισσότεροι φίλοι του ήταν οι συνομήλικοι της ίδιας στάνης που τους γνώριζε από την ημέρα που γεννήθηκε. Τα αδέλφια του συχνά τον κορόιδευαν και γελώντας έλεγαν: «***Χα χα χα.. Τόσο έξυπνος όσο λένε, και να ‘χει μόνο 30 φίλους;;*** ***Τελικά εμείς είμαστε εξυπνότεροι αφού κάθε ένας μας έχει τουλάχιστον 1000 φίλους».***

Ο Χακεράκης όμως δε στενοχωριόταν καθόλου. Ίσα-ίσα που τους έλεγε: **«Καλύτερα 30 και γνωστούς παρά 1000 κι αγνώστους. Τι να το κάνω αν δε γνωρίζω ούτε τη φάτσα τους; Ελάφι είναι, αγριογούρουνο είναι, ασβός είναι, αλεπού είναι, πουλί είναι δε με νοιάζει καθόλου. Για μένα όλοι έχουν την ίδια φάτσα. Αν δεν τους ξέρω δεν έχει νόημα να τους έχω φίλους. Τι θα μπορούσα να πω μαζί τους; Για μένα είναι πολύ εύκολο να βρω όποια πληροφορία θέλω στο internet. Υπάρχουν χιλιάδες βιβλία, μπορώ να δω όποιο ντοκιμαντέρ μου αρέσει, να ακούσω τη μουσική που αγαπώ. Τίποτα δε στερούμαι…»**

Οι μέρες στο δάσος περνούσαν γρήγορα. Τα κατσικάκια είχαν μεγαλώσει αρκετά αλλά δεν ήταν έτοιμα ακόμα να βγουν από το σπίτι τους. Η Miss Enter βέβαια αγωνιούσε γι’ αυτά και τους είχε δώσει αυστηρές εντολές. Διάβαζε για τους κινδύνους του διαδικτύου και ενημέρωνε τα παιδιά της. Και κάθε μέρα τους έλεγε:

***«Δεν ανοίγετε την πόρτα όταν χτυπήσει σε κανέναν. Μόνο σε μένα και αφού σας πω το Password».***

Πράγματι τα κατσικάκια γνώριζαν το password έτσι ώστε να της ανοίγουν την πόρτα όταν θα επέστρεφε σπίτι της. Το password φυσικά το έφτιαξε ο Χακεράκης που είχε μεγάλες γνώσεις στους υπολογιστές. Ο κωδικός ήταν τέτοιος που κανένας κακόβουλος δε θα μπορούσε να τον σπάσει και να τον μάθει. Βλέπετε όση ώρα τα αδέλφια του έκαναν chat με τους δήθεν φίλους τους, αυτός διάβαζε βιβλία σχετικά με τους υπολογιστές. Ήθελε να γίνει ο μεγαλύτερος τεχνικός του δάσους. Οι γνώσεις γι’ αυτόν ήταν σημαντικότερες από τα παιχνίδια και τις συνομιλίες. Όχι ότι αυτός δεν έπαιζε ή δε μιλούσε με τους φίλους του. Φυσικά και το έκανε, αλλά πάντα με μέτρο. Μισή ώρα την ημέρα γι’ αυτόν ήταν αρκετή. Θεωρούσε ότι περισσότερη ώρα ήταν χαμένος καιρός. Σε αντίθεση με τα αδέλφια του που όλη την ημέρα συνομιλούσαν με τους δήθεν φίλους τους. Και μέσα σ’ αυτούς ήταν και ο Wolfi.

Τα πρώτα συμπτώματα εμπιστοσύνης μεταξύ τους ήταν πλέον ορατά. Τόσο η μαμά τους όσο και τα ίδια, άρχισαν να δίνουν πληροφορίες για τη ζωή τους, το σπίτι τους, το δάσος τους, το κοπάδι τους.

Ο Mr Virus καραδοκούσε. Περίμενε την ευκαιρία να βρεθεί στο σπίτι της κατσίκας για να καταβροχθίσει τα κατσικάκια. Και η ευκαιρία δεν άργησε να έρθει.

Ένα πρωί στο πρωτοσέλιδο της Δασικής Ενημέρωσης - της εφημερίδας του δάσους- τα ζώα διάβασαν για την εκδήλωση που περίμεναν όλο το χρόνο. Η οργανωτική επιτροπή, ενημέρωνε τα μέλη για την ημερομηνία διεξαγωγής των καλλιστείων «Miss Forest». Η Miss Enter, ορίστηκε από την οργανωτική επιτροπή των καλλιστείων του δάσους, πρόεδρος της κριτικής επιτροπής. Η τιμή για τον βοσκό ήταν τόσο μεγάλη, που αποφάσισε να παραβρεθεί στα καλλιστεία με όλο του το κοπάδι πλην των νεαρών αιγοπροβάτων. Η ανάδειξη της «Μiss Forest» ήταν το σπουδαιότερο γεγονός της χρονιάς για το δάσος και κανείς δεν ήθελε να το χάσει.

Γεμάτη χαρά στο βραδινό και καθημερινό πλέον chat, έγραψε στο Mr Virus τα ευχάριστα νέα:

**«Αχ Mr Virus, δεν μπορείς να φανταστείς πόσο χαρούμενη είμαι. Με όρισαν πρόεδρο της κριτικής επιτροπής καλλιστείων για την ανάδειξη της «Miss Forest». Σε δύο μέρες θα φύγουμε με το κοπάδι για το κεντρικό δάσος. Τι καλά… Θα γνωριστούμε επιτέλους και θα τα πούμε κι από κοντά…»**

**Η απάντηση του Mr Virus δεν άργησε.**

***«Λυπάμαι πολύ* Miss Enter αλλά όπως θα έχεις ήδη καταλάβει**, τ***έτοιου είδους εκδηλώσεις δεν είναι του επιπέδου μου. Άλλωστε την ίδια μέρα γίνεται και το φεστιβάλ βιβλίου τρία δάση παραπέρα και παρουσιάζω το νέο μου βιβλίο με θέμα «Αρμονική συνύπαρξη στο διαδίκτυο»***.

Η Miss Enter απογοητεύτηκε και λυπήθηκε πάρα πολύ. Από την άλλη όμως χάρηκε που είχε ένα φίλο ξεχωριστό, ένα διανοούμενο φίλο.

***«Δεν πειράζει. Μια άλλη φορά ίσως τα καταφέρουμε και οι δυο και συναντηθούμε. Θα ήταν βέβαια πολύ καλή ευκαιρία τώρα, αφού τα παιδιά θα μείνουν σπίτι, δε θα έχω τη φροντίδα τους και ο χρόνος μου θα είναι περισσότερος».***

Ο Mr Virus πέταξε από τη χαρά του. ***«Επιτέλους φρέσκο φαϊ. Πολύ χαζή η μαντάμ Μελαχρινούλα. Μυαλό κουκούτσι. Να μου τα ξεφουρνίσει όλα με τόση ευκολία και χωρίς να κουραστώ καθόλου!!!»*** φώναξε με τρελή χαρά. Μπήκε στο internet και έμαθε ακριβώς την ημέρα και την ώρα που θα γίνονταν τα καλλιστεία. Καλύτερη ευκαιρία δεν μπορούσε να παρουσιαστεί.

Ήδη, τα πρώτα γουργουρίσματα στο στομάχι του άρχισαν. Στη φαντασία του τα κατσικάκια άρχισαν να χορεύουν τους πιο όμορφους χορούς. Αυτό της σούβλας χόρευε τσάμικο, της κατσαρόλας πεντοζάλη, τα παϊδάκια μαλεβιζιώτη, το φρικασέ ζωναράδικο, αυτό με τα γιαχνερά συρτό Χανιώτη. Κάθε κατσικάκι με διαφορετικό τρόπο μαγειρεμένο. Είπαμε φυσικά, ότι είχε δηλώσει vegetarian. Άρα τα χορταρικά ήταν στο επίσημο μενού του.

Στη στάνη η Miss Enter είχε χάσει το κέφι της. Στεναχωρήθηκε που δε θα γνώριζε τον πιο όμορφο τράγο του δάσους και αυτό που είχε ανατρέψει πλέον τη ζωής της. Και αποφάσισε να εξομολογηθεί τον πόνο της στην αγαπημένη της φίλη τη Motherboard.

***«Τι κρίμa Motherboard. Και είναι τόσο γλυκούλης. Είχα τόση, μα τόση αγωνία να τον γνωρίσω. Τώρα πρέπει να περιμένω άλλη ευκαιρία. Θα ξανάρθει άραγε; Και πότε θα έρθει; Όλα πάνω του είναι τόσο γλυκά. Ακόμα και το όνομά του. Μεγαλοπρεπές, ποιητικό και καλλιτεχνικό. Mr Virus. Μα πες μου έχεις ακούσει πιο γλυκό όνομα;»***

Μόλις διάβασε η Motherboard το όνομα, έτρεξε από την άλλη άκρη της στάνης στο σπίτι της Miss Enter. Χτύπησε με τόση δύναμη την πόρτα της, που θαρρείς θα ‘πεφτε κάτω. Την είχαν φέρει όπως λέγανε από την Κρήτη, από τα βουνά του Κρούστα και ήταν λίγο ζόρικη, δυνατή και καπάτσα. Δεν την πολυκαταλαβαίνανε όταν μιλούσε, αλλά τσάτρα πάτρα έβγαζες νόημα από τα λεγόμενά της. Η Miss Enter της άνοιξε τρομαγμένη και πάγωσε όταν άκουσε να της λέει:

***«Ιντά πες μπρε ; πως λέγεται; Ήκουσα καλά; Mr Virus; Μα αυτός είναι ο μεγαλύτερος απατεώνας. Ε Κακομοίρα μου… Ήντα νομίζεις ότι είναι κούκλος τράγος; Και μόνο από το όνομά του θα καταλάβαινες ότι δεν είναι τράγος, εάν σκεφτόσουν λογικά και δεν ενθουσιαζόσουν τόσο εύκολα. Είναι ένας ψαράς του διαδικτύου. Τον κυνηγάει η Υπηρεσία του δάσους. Τον αναζητά χρόνια τώρα. Στσ αίγες παρουσιάζεται σαν τράγος με το ωραιότερο μούσι του κόσμου, στσι λαφίνες σαν ελάφι με καμπυλωτά κέρατα, στσις γουρούνες σαν ένας γόης χοίρος, στσι λαγουδίνες σα λαγός με όμορφα αυτιά. Σε κάθε ζώο διαφορετική μορφή.».***

Η κατσίκα έπεσε από τα σύννεφα. Έχασε τον κόσμο κάτω από τα πόδια της. Μια ζάλη, μια σκοτοδίνη… όλα σκοτείνιασαν γύρω της… Ξύπνησε μετά από αρκετή ώρα. Βρίσκονταν στο κρεβάτι της. Ζαλισμένη, με τα μάτια πρησμένα από το κλάμα, δεν μπορούσε να το πιστέψει.

**«Μα πως είναι δυνατόν; Πως μπορεί να συνέβη σε μένα αυτό το πράμα; Ήμουν τόσο προσεκτική στις συνομιλίες μου, στις φιλίες μου. Πως μπόρεσε ένας απατεώνας να με ξεγελάσει. Και τα παιδιά μου; Τον έχουν κάνει φίλο και μιλάνε καθημερινά μαζί του. Ω Θεέ μου, τι θα τους πω τώρα;»**

Το μυαλό της άρχισε να παίρνει στροφές. Έπρεπε να χειριστεί την υπόθεση με ψυχραιμία. Το πρώτο πράγμα που έπρεπε να κάνει ήταν να ενημερώσει την αρμόδια υπηρεσία της Δασικής Αστυνομίας. Στη συνέχεια το βοσκό της για να μπορέσει να προστατέψει το κοπάδι και ύστερα τα παιδιά της.

Όταν η miss Enter με δάκρυα στα μάτια εξηγούσε στα κατσικάκια τι έγινε και από τι κινδύνους γλύτωσαν έπεσαν και αυτά από τα σύννεφα. Δεν το πίστευαν. Γιατί δεν άκουγαν το Χακεράκη που τους έλεγε να κάνουν φίλους μόνο γνωστούς; Ντράπηκαν τόσο πολύ που τον κορόιδευαν.. Έτσι μετά απ’ αυτά, το πρώτο πράγμα που έκαναν ήταν να του πουν πόσο σοφό ήταν που δεν έκανε άγνωστους φίλους και να του ζητήσουν συγνώμη.

Ο Χακεράκης απλά χαμογέλασε, τους έκλεισε το μάτι, δε φούσκωσε από περηφάνια αλλά σεμνά, με λογική και ψυχραιμία, πήρε την υπόθεση στα χέρια του. Παρέα με τη μητέρα του τράβηξαν γραμμή για τα γραφεία της Δασικής Αστυνομίας. Εκέι πρότεινε στους Αστυνομικούς εάν θέλουν με τις γνώσεις που είχε αποκτήσει, να τους βοηθήσει για να συλλάβουν το Mr Virus.

Ο Αρχηγός της Αστυνομίας χάρηκε που ένα νεαρό κατσικάκι ήταν τόσο έξυπνο. Κατάλαβε πως ο μικρός έκανε σωστή χρήση του Διαδικτύου, κάτι που δεν το είχε συναντήσει στην μέχρι τώρα καριέρα του. Έτσι λοιπόν, αφού συζήτησαν αρκετή ώρα, η Αρμόδια υπηρεσία της αστυνομίας μπήκε στα αρχεία του Mr Virus, έσπασε όλους τους καλοκλειδωμένους κωδικούς του, και ανακάλυψε τα πάντα γι’ αυτόν. Για κάθε ρόλο, είχε και διαφορετική σελίδα. Σε κάθε σελίδα διαφορετικό προφίλ. Βίος και πολιτεία. Σε όλες όμως Mr Virus. Ο Αρχηγός της Αστυνομίας, γύρισε, κοίταξε τη σαστισμένη MissEnters που κρατούσε αγκαλιά το Χακεράκη και της είπε:

***«Βλέπεις Miss Enter; και οι πιο έξυπνοι, κάνουν λάθη. Εάν σκεφτόμαστε καλά πριν αποφασίσουμε ακόμα και να πατήσουμε ένα κουμπί στον Υπολογιστή μας, μπορεί να γλυτώσουμε από πολλούς μπελάδες. Και το λάθος του ήταν ότι πάντα χρησιμοποιούσε το ίδιο όνομα. Mr Virus».***

Για να τον παγιδέψουν και να μπορέσουν να τον συλλάβουν, οι αστυνομικοί χρησιμοποίησαν το προφίλ του Χακεράκη. Του έστειλαν ένα μήνυμα το οποίο έλεγε:

***«Χίλια συγνώμη κύριε Mr Virus αλλά μόλις σήμερα μπόρεσα να σας κάνω αίτημα φιλίας. Σας παρακαλώ δεχτείτε το και αν θέλετε ελάτε αύριο από το σπίτι μας, που θα λείπει η μητέρα μας στα καλλιστεία. Να σας γνωρίσουμε και να μιλήσουμε για βιβλία και διάβασμα που είναι το χόμπι μου».***

Ο Mr Virus κατενθουσιάστηκε. Φυσικά δεν κατάλαβε ότι το μήνυμα το έστειλε η Αστυνομία και όχι ο Χακεράκης. Χωρίς να χάσει ευκαιρία ετοιμάστηκε και την επόμενη ξεκίνησε για το σπίτι της miss Enter με τη βεβαιότητα ότι η κοιλιά του θα γεμίσει φαγητό.

Στο σπίτι τον περίμενε η μεγαλύτερη έκπληξη της ζωής του. Το τι συνέβη στη στάνη δεν περιγράφεται. Όλα τα ζώα ήταν μαζεμένα εκεί. Όλα όσα είχαν χάσει ένα δικό τους πρόσωπο από το Mr Virus.

Τη μόνη σκηνή που μπορούμε να σας περιγράψουμε είναι η σκηνή με το Χακεράκη ικανοποιημένο με την κατάληξη της ιστορίας να του λέει κοροϊδευτικά:

**«Ίσα ρε μόρτη λύκε… Μασάει η κατσίκα ταραμά;»**